FI Euroopan unionin virallinen lehti CE 88/638

(2004/C 88 E/0655)

KIRJALLINEN KYSYMYS E-3221/03

esittäjä(t): Christopher Heaton-Harris (PPE-DE) komissiolle

(31. lokakuuta 2003)

Aihe: Varainhoitoasetukset ja kehitysyhteistyöstä ja humanitaarisesta avusta vastaava pääosasto

Komission uusien varainhoitoasetusten mukaan maksut on suoritettava 45 päivän kuluessa ”oikeutetun maksuvaatimuksen kirjaamisesta”.

Voiko komissio ilmoittaa yksityiskohtaisesti, milloin kehitysyhteistyöstä ja humanitaarisesta avusta vastaava pääosasto ei ole täyttänyt tätä vaatimusta? Onko tässä pääosastossa tehty tilintarkastuksia uusien varainhoitoasetusten tultua voimaan 1. tammikuuta 2003? Jos on, voiko komissio antaa tietoja maksujen suorittamisaikaa koskevista raporteista? Millä menettelyillä kehitysyhteistyöstä ja humanitaarisesta avusta vastaava pääosasto varmistaa maksujen suorittamisen 45 päivän määräajan kuluessa?

Poul Nielsonin komission puolesta antama vastaus

(17. helmikuuta 2004)

Tällä hetkellä maksumääräajoista säädetään varainhoitoasetuksen soveltamissääntöjen 106 artiklassa (1). Yleissääntö on 45 päivää oikeutetun maksuvaatimuksen kirjaamisesta tai 30 päivää palvelu- tai hankintasopimuksia koskevien maksujen kohdalla, jollei sopimuksessa muuta määrätä.

Soveltamissääntöjen 106 artiklan 4 kohdan mukaisesti päätös maksumääräajan siirtämisestä voidaan tehdä, jos toimitetut tositteet eivät oikeuta maksuhakemusta tai jos komissio epäilee maksuhakemuksen tukikelpoisuutta. Tällaisissa tapauksissa maksuaika alkaa kulua uudelleen, kun asianmukaisesti muotoiltu maksuhakemus on kirjattu. Komissio katsoo tällä säännöksellä olevan olennainen merkitys, jotta varmistetaan tukeen oikeuttamattomien maksujen välttäminen ja taataan moitteeton varainhoito.

Kehitysyhteistyön pääosasto tekee kaikkensa käsitelläkseen maksut uudessa varainhoitoasetuksessa vahvistettujen sääntöjen mukaisesti mahdollisimman lyhyessä ajassa. Kaikille toiminnallisille yksiköille on lähetetty maksuaikojen noudattamista koskevat suuntaviivat, joissa vahvistetaan aikataulu enimmäisviiveistä kullakin sisäisen talousprosessin tasolla. Maksuviiveiden seurantaan on käytetty maksuja kuvaavaa indikaattoria, johon saadaan tietoja komission kirjanpitojärjestelmästä. Kehitysyhteistyön pääosaston keskimääräinen maksuviive (laskun kirjaamispäivän ja pankin arvopäivän välinen aika) vuonna 2003 oli 44 päivää Α-budjettikohtien (hallintokulut) ja 22 päivää B-budjettikohtien (toimintakulut) osalta. Kun otetaan huomioon molemmat budjettikohtatyypit, kehitysyhteistyön pääosaston keskimääräinen maksu-viive vuonna 2003 oli 32,13 päivää. Mukaan ei ole luettu henkilöstön ja hallinnon pääosaston suorittamia kahteen Α-budjettikohtaan (valtuuskuntakäynnit ja tapaamiset asiantuntijoiden kanssa) liittyviä maksuja.

Ainoa kehitysyhteistyön pääosaston laatima vuonna 2003 suoritettujen maksujen aikataulua koskeva kertomus on hallinnon tiedotustarkoituksiin laadittu ”Reporting on financial indicators”. Tässä kertomuksessa taloudellisista indikaattoreista annetaan merkittävää palautetta taloudellisesta suorituksesta hallinnolle, edelleenvaltuutetuille tulojen ja menojen hyväksyjille ja pääosaston talousyksikölle.

(1) Komission asetus (EY, Euratom) N:o 2342/2002, annettu 23 päivänä joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä, EYVL L 357, 31.12.2002.